
  Vår dato                  Vår referanse

 10.6.2005
    2005/4295 -2     
Saksbehandler, innvalgstelefon
  Arkivnr.
      Deres referanse
Kristine Schneede,  62 55 11 71 
   
      
	Stange kommune
	

	
	

	2336  STANGE
	


Iverksettelse av skadefelling av ulv i Stange og deler av Løten, Elverum og Våler kommuner, Hedmark fylke

Det vises til søknad om fellingstillatelse av 9.6.05, sendt på fax kl. 22.23. Fylkesmannen har vært i telefonisk kontakt med leder av beitelaget i Stange den 9.6.05 vedrørende iverksetting av forebyggende tiltak.

Bakgrunn

Det er dokumentert av Statens naturoppsyn at ulv har forvoldt skader på 5 sauer i et område ved Mangsetkoia i Stange kommune. I tillegg er det meldt inn 2 dyr som skal undersøkes av SNO i ettermiddag. Det er derfor registrert totalt 7 kadaver, alle er funnet drept eller skadet i løpet av det siste døgnet. (Kai Teppen, leder i beitelaget, har ved telefonhenvendelse 10.6.05 korrigert opplysningene vedrørende antallet i forhold til det som er oppført i søknaden.) For øvrig savnes det dyr i skadeområdet. Det skal være sluppet nærmere 4000 søyer/lam i Stange kommune. Beiteområdet ligger utenfor den vedtatte forvaltningssonen for ulv.

Generelt

Det rettslige grunnlaget for iversetting av fellingstillatelse på ulv er gitt i forskrift om forvaltning av rovvilt,  fastsatt ved Kgl. res. av 18.3.2005. Forskriften er hjemlet i viltloven. I henhold til § 9 i forskriften kan fylkesmannen treffe vedtak om iverksetting av felling for å forhindre fremtidig skade innenfor rammen av kvote for betinget skadefelling gitt av rovviltnemnden, jf. forskriften § 8, eller av Direktoratet for naturforvaltning, jf. § 13. 

Rovviltnemndene i region 4 og 5 – Østfold, Oslo/Akershus og Hedmark – har i møte den 24.5.05 vurdert det slik at nemndene i 2005 ut fra bestandssituasjonen for ulv ikke har myndighet til å fastsette kvote for betinget skadefelling av ulv, jf forskriften § 8. For å sikre rask iverksettelse når vilkårene for skadefelling er oppfylt har Direktoratet for naturforvaltning i brev av 10.6.05 gitt fylkesmennene i Østfold, Oslo/Akershus og Hedmark en kvote på 2 ulver for betinget skadefelling i perioden 10.6.05-15.2.06. 

Gjennom behandlingen av St.meld. nr. 15 (2003-2004) ble det opprettet et nytt forvaltningsområde for ulv. Det er fastsatt et mål om 3 årlige ynglinger av ulv innenfor denne forvaltningssonen. Det nye forvaltningsområdet har følgende avgrensing i Hedmark: Hele fylket med unntak av kommunene Nord-Odal, Stange, Hamar, Løten, Ringsaker, Åsnes vest for Glomma, Våler vest for Glomma, Elverum vest for Glomma, Åmot vest for Glomma, Stor-Elvdal, Rendalen, Engerdal, Folldal, Alvdal, Tynset, Tolga og Os. Det aktuelle skadeområdet ligger utenfor forvaltningssonen for ulv.
For ulv er det i direktoratets brev fastsatt følgende vilkår for iverksetting av skadefelling:

”Innenfor det fastsatte forvaltningsområdet for ynglende ulv vil kravet til skade for å kunne iverksette en fellingstillatelse være vesentlig høyere enn utenfor forvaltningsområdet. Innenfor forvaltningsområdet vil hvert individ av ulv ha et strengt vern, og det er lite aktuelt å gi skadefellingstillatelse uten i helt spesielle situasjoner. Ved eventuell tillatelse til felling innenfor det fastsatte forvaltningsområdet må det iverksettes tiltak for å hindre at det uforvarende felles individ fra et revirmarkerende par eller alfaparet i en familiegruppe.”  
Av rovviltforskriftens formålsparagraf (§1) fremgår det at: 


”Formålet med denne forskrift er å sikre en bærekraftig forvaltning av gaupe, jerv, bjørn, ulv og kongeørn. Innenfor en slik ramme skal forvaltningen også ivareta hensynet til næringsutøvelse og andre samfunnsinteresser. Forvaltningen skal være differensiert slik at hensynet til ulike interesser vektlegges forskjellig i ulike områder og  for de ulike rovviltarter.” 

Dette innebærer blant annet at terskelen for at skadefelling kan gis vil være høyere innenfor forvaltningsområdet for ulv enn utenfor, jf også vilkår i direktoratets brev av 10.6.05.

I § 9 (Fylkesmannens myndighet til iverksetting av betinget skadefelling) heter det blant annet:

”Ved vurdering av om det skal gis tillatelse til skadefelling skal det legges vekt på føringene i regional forvaltningsplan, jf forskriften § 6. Felling kan bare gjennomføres dersom det ikke finnes annen tilfredsstillende løsning ut fra prinsippet om geografisk differensiert forvaltning. Det skal særlig tas hensyn til

a. områdets betydning som beitemark 

b. skadenes omfang og utvikling

c. potensialet for fremtidige skader

d. muligheten for å gjennomføre forebyggende tiltak

Felling skal være rettet mot bestemte individer. Vedtak om felling skal være begrenset til et bestemt område, tidsrom og antall dyr. Det kan knyttes nærmere vilkår til fellingstillatelsen, herunder at bestemte typer dyr skal være unntatt, at felling skal foretas av nærmere bestemte personer, metoder for felling og utbetaling av fellingsvederlag og/eller dekning av påløpte utgifter med unntak av lønn mv. i forbindelse med felling. Felling og forsøk på felling i henhold til denne bestemmelsen gjennomføres uavhengig av grunneiers jaktrett, jf viltloven § 35.”

Fylkesmannens vurdering

Det er registrert 5 dokumenterte skader forårsaket av ulv i Stange, i tillegg er det 2 kadaver som ikke er undersøkt på tidspunktet for behandling av søknaden, men der det etter all sannsynlighet er ulv som er skadegjører. Det slippes omkring 4000 sauer i Stange. Skadeområdet ligger ikke så langt fra områder i Løten og Elverum, der det også er beiteområder for sau.

I forhold til rovviltforskriftens § 9 annet  ledd, punkt a vil fylkesmannen karakterisere beiteområdene i Stange, Løten og Elverum vest for Glomma som viktige beiteområder for sau. Det foreligger foreløpig ingen ny regional forvaltningsplan fastsatt av rovviltnemnda. I utkast til forvaltningsplan fra 2002 tilhører Stange, Løten, Våler og Elverum vest for Glomma de områder som ligger både utenfor kjerneområdet for bjørn og forvaltningssonen for ulv, og derved er definert som områder der beitebruk skal vektlegges sterkt i den differensierte forvaltningen. 

I forhold til § 9 annet ledd punktene b og c anser fylkesmannen at det totale skadeomfanget i det aktuelle området på dette tidspunkt ikke er av et spesielt stort omfang, men at skadepotensialet er betydelig. Fylkesmannen vektlegger i stor grad erfaringene fra helt tilsvarende skadesituasjon i det samme skadeområdet i mai og juni i 2004, samt andre skadesituasjoner med streifulv. Erfaringene viser at ulv kan oppholde seg en tid i området og forårsake omfattende skade på sau i løpet av svært kort tid. I 2004 ble mer enn 120 sauer dokumentert tatt i deler av Stange, Løten, Våler og Elverum kommuner fram til 19.6.04.

Det er like etter beiteslipp, og så tidlig i beitesesongen er det verken økonomisk eller praktisk gjennomførbart å iverksette forebyggende tiltak som fysisk skiller ulv og beitedyr. Det ble i går gitt tilsagn på kr. 3000,- til ekstraordinært tilsyn for å få oversikt over skadesituasjonen. Etter fylkesmannens oppfatning kan ekstraordinært tilsyn kun bidra til å oppdage eventuelle skadde og døde dyr, og lettere oppdage nye angrep. Det vil imidlertid være vanskelig å avverge ytterligere angrep. Fylkesmannen mener derfor at det på dette tidspunkt og i det aktuelle området ikke foreligger mulighet for å gjennomføre andre forebyggende tiltak som effektivt forhindrer tap av dyr, jf § 9 punkt d.

Fylkesmannen finner med bakgrunn i disse vurderingene å kunne iverksette fellingstillatelse på ulv i deler av Stange, Løten, Våler og Elverum kommuner. 

Konklusjon:

Ut fra en samlet vurdering av skadeomfang, skadeforløp og en vektlegging av potensialet for framtidige skader dersom ulven fortsetter å oppholde seg i dette området, finner  fylkesmannen å iverksette skadefelling på en (1) ulv innenfor et nærmere avgrenset område og tidsrom som framgår av vilkårene for tillatelsen. Stange kommune får ansvaret for å lede gjennomføringen av fellingsforsøket.

Følgende vilkår er knyttet til fellingstillatelsen:

1.  Fellingsområdet er begrenset til Stange kommune øst for E6 og rv 3, de deler av  Løten, Elverum og Våler kommuner som ligger vest for Glomma, sør for Rv 25 og øst for rv 3. Fylkesmannen kan utvide fellingsområdet dersom det oppdages nye skader utenfor det fastsatte området.
2.  Fellingstillatelsen gjelder felling av 1 ulv i tidsrommet fredag 10.6.2005 kl. 16.00 til fredag 17.6.2005 kl. 12.00. Dersom det i løpet av den perioden fellingstillatelsen gjelder for blir dokumentert nye skader på sau forårsaket av ulv, eller det av andre årsaker er grunn til å tro at skadegjøreren oppholder seg i det aktuelle området, vil fylkesmannen kunne vurdere behovet for å forlenge perioden fellingstillatelsen gjelder for.

3.  Det er kun jegere som er oppnevnt av kommunen som kan delta i fellingsforsøket. Dersom kommunen ønsker, kan det bes om bistand fra SNO i fellingsforsøket. Stange kommune er ansvarlig for gjennomføring av fellingsforsøket. Det forutsettes at ansvarlig kommune holder andre kommuner som berøres av fellingsforsøket orientert og samordner ressursbruk med disse kommunene.

4.  Det gis et samlet fellingsvederlag på kr. 10.000,- til dekning av kostnader i forbindelse med organisering og gjennomføring av fellingsforsøket. Ved et samordnet fellingsforsøk med nabokommuner forutsettes det at fellingsvederlaget fordeles mellom kommunene i forhold til kostnader/innsats ved gjennomføringen. 

5.  Ulv som blir felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr eller deler av dyret (inkl. hår, blod) uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning, Trondheim. Hvordan frakt skal finne sted, avklares med fylkesmannen. 

6.  Fellingsstedet skal kunne påvises dersom fylkesmannen, SNO eller politiet krever dette.

7.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.

8.  Felling eller forsøk på felling av ulv skal umiddelbart meldes til fylkesmannen og nærmeste politimyndighet. Dersom ulv skadeskytes, avgjør fylkesmannen hvordan videre ettersøk skal gjennomføres. Medlemmene i jaktlaget skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk. Generelt for ettersøk av gaupe, bjørn, jerv og ulv gjelder bestemmelsen i rovviltforskriften § 17. 

9.  Fellingslaget skal melde tilbake til fylkesmannen minimum en gang pr. døgn om gjennomføringen av fellingsforsøket. Dersom fellingslaget får kontakt med ulv, skal fylkesmannen varsles oftere så vidt det er praktisk gjennomførbart. Etter kontortid (08.00-15.00) kan De kontakte miljøvernavdelingen via vakttelefonen – tlf. nr. 970 29840. 

10.  Alle medlemmer av det kommunale fellingslaget som deltar i fellingsforsøket skal ha kopi av brevet og være kjent med vilkårene for fellingstillatelsen.

11.  Fylkesmannen kan til enhver tid endre ett eller flere av vilkårene, eller inndra fellingstillatelsen. 

Dersom ulv skadeskytes eller felles, skal det gis melding direkte til Kristine Schneede – tlf. 950 55799 eller Jørn Berg - tlf. 970 29 841, hvis det ikke oppnås direkte kontakt via vakttelefonen. 

Søknaden ble behandlet med hjemmel i forskrift om forvaltning av rovvilt, fastsatt ved kgl. res. av 18.3.2005. Vedtaket kan innen 3 uker påklages til Direktoratet for naturforvaltning. Eventuell klage sendes til fylkesmannen.

Med hilsen

	Jørn Georg Berg e.f
	Kristine Schneede

	seksjonssjef
	rovviltkonsulent


Vedlegg:


	Kopi til:

	Elverum kommune

	Løten kommune

	Våler kommune

	Direktoratet for naturforvaltning

	Medlemmene i rovviltnemnda

	Elverum politikammer

	Lensmannen i Løten
	

	Lensmannen i Stange
	

	Lensmannen i Våler
	

	Rovviltnemnda i region 4, v/Fylkesmannen i Oslo og Akershus

	Statens naturoppsyn, Evenstad, 2480 Koppang

	Foreningen Våre Rovdyr,  postboks 195, 2151 Årnes


ØK 

Postadresse:
Kontoradresse:
Telefon:
Telefaks:
Org.nr.: 974 761 645
Postboks 4034
Statens hus 
62 55 10 00
62 55 11 61
Banknr. 7694.05.01675


2306 HAMAR
Parkgt. 36, HAMAR


epost:postmottak(fm-he.stat.no
http://dnweb7.dirnat.no/sites/Rovviltnemnd/Fellingsvedtak/Fell-till ulv Stange 100605.doc
Internett: www.fylkesmannen.no

